‘Bazoeka’-student: Tugverhoor ná uitlatingsLuvuyo Menziwa. Foto: Via Facebook Luvuyo Menziwa, die geskorste lid van die Universiteit van Pretoria (Tuks) se studenteraad wat vyf maande gelede glo gesê het hy wil wit mense met ŉ AK-47 of ŉ bazoeka doodskiet, se tugverhoor begin eersdaags. Candice Jooste, woordvoerder van die universiteit, het aan Maroela Media gesê Menziwa se verhoor sal in Februarie plaasvind. “Die datum is onlangs eers vasgestel weens ŉ sameloop van omstandighede, onder meer die ontwrigting van die 2016-akademiese jaar weens die studenteprotesaksie, die eksamens, die beskikbaarheid van getuies en die Desembervakansie,” het sy gesê. Dit volg nadat Menziwa in Augustus na bewering op Facebook ŉ lys redes geplaas het hoekom hy wit mense met ŉ AK-47 of ŉ bazoeka wil doodmaak. Hy het in die inskrywing redes gelys waarom hy wit mense haat, onder meer “wit voorreg, wit arrogansie, wit monopolie van kapitaal en wit meerderwaardigheid”. ‘n Skermskoot van die inskrywing soos die AfriForum Jeug verskaf. “Ter afsluiting, f** wit mense. Gee my net ŉ AK-47 of ŉ bazoeka sodat ek die regte ding kan doen en hierdie demoon-besete mense kan doodmaak,” lui die inskrywing. Menziwa is aan die einde van Augustus, ná druk van AfriForum Jeug op die universiteitbestuur, van die studenteraad geskors hangende die uitslag van ŉ interne ondersoek deur die studenteraad. Strafregtelike aanklagte van intimidasie, aanhitsing van geweld en crimen injuria is ook by die polisie aanhangig gemaak en by die hof ingedien vir beslissing. Lees die vorige berigte oor Luvuyo Menziwa op Maroela Media.